ความท้าทายของ ธุรกิจสำนักงานเช่า หากโควิด 19 สิ้นสุดลง
เป็นไปได้หรือไม่ ? ที่พื้นที่สำนักงานจะถูกลดความสำคัญลงจนไม่มีความจำเป็นอีกต่อไป แล้วอาคารสำนักงานต่าง ๆ จะปรับตัวอย่างไร ? กับรูปแบบการทำงานที่เปลี่ยนไปหลังโควิด 19 สิ้นสุดลง
30 ส.ค. 2564

ความท้าทายของ ธุรกิจสำนักงานเช่า หากโควิด 19 สิ้นสุดลง /โดย ลงทุนแมน
ผลจากการระบาดของเชื้อโควิด 19 ที่ยาวนาน จนทำให้เราต้องปรับตัวในการใช้ชีวิต
ทั้งในชีวิตประจำวันไปจนถึงการดำเนินธุรกิจระดับองค์กร
จากเดิมที่ต้องเข้าสำนักงานเป็นประจำ หลายแห่งเลือกปรับมาเป็นการทำงานจากบ้าน
ที่เรียกว่า Work From Home กันอย่างเต็มรูปแบบ
และเพื่อให้การดำเนินธุรกิจยังคงไปต่อได้
หลายองค์กรจึงใช้เทคโนโลยีออนไลน์เข้ามาช่วยเหลือการทำงานมากขึ้น
รวมทั้ง การลดค่าใช้จ่าย อย่างการลดการใช้สำนักงาน หรือบางแห่งถึงกับคืนพื้นที่เช่ากันไปเลย
จึงทำให้เกิดคำถามที่ว่า..
เป็นไปได้หรือไม่ ? ที่พื้นที่สำนักงานจะถูกลดความสำคัญลงจนไม่มีความจำเป็นอีกต่อไป
แล้วอาคารสำนักงานต่าง ๆ จะปรับตัวอย่างไร ? กับรูปแบบการทำงานที่เปลี่ยนไปหลังโควิด 19 สิ้นสุดลง
ลงทุนแมนจะวิเคราะห์ให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
หากเรามองสถานการณ์โควิด 19 ในช่วงเวลานี้
ที่มีการล็อกดาวน์บ่อยครั้ง และกินระยะเวลาที่ยาวนาน
ภาพของอาคารสำนักงานที่ดูเงียบเหงา กำลังกลายเป็นภาพคุ้นตา
เป็นผลมาจากนโยบายที่หลายบริษัทต่างประกาศให้พนักงานทำงานจากบ้าน
แน่นอนว่าองค์กรที่โดนผลกระทบจนมีรายได้ลดลง
โดยเฉพาะกับบริษัทขนาดเล็ก ย่อมต้องการลดภาระค่าใช้จ่าย เพื่อให้บริษัทอยู่รอด
เช่น การปรับลดตำแหน่งงาน รวมไปถึงการขอลดหรือยกเลิกพื้นที่เช่าสำนักงาน
หรือในบางสายงานอย่างครีเอทีฟ หรืออาชีพที่ใช้คอมพิวเตอร์ส่วนตัวเป็นหลัก
อาจมองว่า การทำงานในพื้นที่สำนักงาน อาจไม่จำเป็นอีกต่อไป
เพราะเราสามารถทำงานจากที่ไหนก็ได้ แค่มีระบบอินเทอร์เน็ตให้บริการ
รวมทั้งพนักงานในยุคนี้ยังสามารถใช้ประโยชน์จากเทคโนโลยีออนไลน์ในการทำงานได้อย่างสะดวก
เช่น Zoom, Workspace หรือ Microsoft Teams ช่วยให้การทำงานผ่านอินเทอร์เน็ตคล่องตัวมากขึ้น
คำถามคือ แล้วอัตราการเช่าสำนักงาน ในกรุงเทพฯ ช่วงที่ผ่านมา เป็นอย่างไรบ้าง ?
ผลสำรวจของบริษัท ฟีนิกซ์ พร็อพเพอร์ตี้ ดีเวลล็อปเม้นท์ แอนด์ คอนซัลแทนซี่ จำกัด 
พบว่า อัตราการเช่าพื้นที่สำนักงานเฉพาะในกรุงเทพฯ ปี 2563 อยู่ที่ 82%
ขณะที่อัตราการเช่าในช่วงไตรมาส 1 ปี 2564 อยู่ที่ 90.8%
สะท้อนได้ว่า เมื่อสถานการณ์โควิด 19 เริ่มคลี่คลายในช่วงต้นปี 2564 การกลับมาเช่าสำนักงานก็ยังคงเพิ่มขึ้น
อย่างไรก็ตามการระบาดของโควิด 19 รอบที่ 3 ตั้งแต่เดือนเมษายน ปี 2564 ยาวมาจนถึงปัจจุบัน ก็น่าจะกระทบตลาดสำนักงานเช่าอีกครั้ง
ซึ่งหากอัตราการเช่าพื้นที่สำนักงานลดลง ย่อมส่งผลกระทบโดยตรงต่อรายได้ของธุรกิจอาคารสำนักงาน
ทำให้ผู้ประกอบการอาคารสำนักงานต้องมีมาตรการช่วยเหลือผู้เช่า เพื่อรักษาผู้เช่าให้คงอยู่ต่อไป เช่น
- ปรับลดค่าเช่า หรืองดเก็บค่าเช่าในช่วงล็อกดาวน์
- ขยายระยะเวลาตกแต่งพื้นที่จาก 1 เดือนเป็น 3 เดือน ก่อนเริ่มเก็บค่าเช่าพื้นที่ 
- บริการทำความสะอาด และฆ่าเชื้อ
และผู้ประกอบการอาคารสำนักงานส่วนใหญ่ก็ยังคงคาดหวังว่า หากสถานการณ์กลับมาเปิดเมืองได้ และสามารถเดินหน้าเศรษฐกิจเต็มรูปแบบ องค์กรต่าง ๆ จะพร้อมกลับมาใช้พื้นที่สำนักงานตามเดิมกันอีกครั้ง
แล้วพนักงานเอง อยากจะกลับมาทำงานที่สำนักงานเหมือนเดิม อยู่หรือไม่ ?
Knight Frank และ Peoplespace สำรวจกลุ่มตัวอย่างพนักงาน 510 คนจาก 250 บริษัท พบว่า
44% ต้องการทำงานจากบ้าน 2-3 วันต่อสัปดาห์ แม้สถานการณ์จะกลับมาปกติ
26% ยังคงต้องการทำงานที่สำนักงานเป็นปกติเหมือนเดิม
ที่น่าสนใจคือสัดส่วน 1 ใน 3 ของผลสำรวจทั้งหมด 
ยังต้องการให้องค์กรปรับปรุงพื้นที่สำนักงาน และรูปแบบการทำงาน อีกด้วย
นับเป็นการส่งสัญญาณว่า ผู้ประกอบการสำนักงานเช่าควรมีการปรับตัวครั้งใหญ่
ทั้งในแง่ของการจัดสรรพื้นที่ให้เช่า และบริการอำนวยความสะดวกต่าง ๆ
รวมทั้งในด้านสุขอนามัย เพื่อลดความเสี่ยงของโรคต่าง ๆ ในอนาคต
เพื่อสร้างความมั่นใจต่อผู้เช่าปัจจุบัน และเพื่อดึงดูดผู้เช่าใหม่ในอนาคต
แน่นอนว่า ผู้ประกอบการอาคารสำนักงานใหม่ ๆ หรือที่กำลังอยู่ระหว่างการพัฒนา
ย่อมได้เปรียบในการปรับเปลี่ยนพื้นที่ให้เท่าทันมาตรฐานใหม่ได้ดีกว่าอาคารสำนักงานที่เดิม
ซึ่งปัจจุบันมาตรฐานการจัดสรรพื้นที่สำนักงานเฉลี่ยอยู่ที่ 8 ตารางเมตรต่อคน 
แต่อนาคต อาจเกิดการเปลี่ยนแปลงไปจากมาตรฐานนี้ ก็เป็นได้ 
อย่างการทำงานในรูปแบบ “สำนักงานแบบหมุนเวียน” ที่มีความยืดหยุ่นสูงในการจัดสรรพื้นที่ตามความต้องการ เช่น
- การจัดสรรโต๊ะทำงานแบบหมุนเวียน หรือ Hot Desk 
โดยไม่จำเป็นต้องมีโต๊ะประจำให้กับทุกตำแหน่งงานในบริษัท
- การจัดตารางงานเข้าสำนักงานต่อสัปดาห์ ลดความแออัดในการใช้พื้นที่สำนักงาน
- พื้นที่ส่วนกลางแบบเปิดโล่ง เพื่อให้บริษัทผู้เช่าสามารถปรับเปลี่ยนการใช้สอยตามความต้องการ โดยไม่ติดข้อจำกัดเรื่องโครงสร้าง หรืองานระบบของอาคาร
โดยมาตรฐานใหม่ ๆ เหล่านี้เอง จะเป็นปัจจัยแรก ๆ ในการตัดสินใจเลือกเช่าสำนักงานในอนาคต
อย่างไรก็ตาม หากนับเฉพาะในกรุงเทพฯ ในปี 2020 มีพื้นที่สำนักงานใหม่เพิ่มขึ้น 265,000 ตารางเมตร 
ยังไม่นับรวมอาคารสำนักงานที่กำลังก่อสร้าง หรือมีแผนพัฒนาในอนาคต
แปลว่าในอนาคตจะมีซัปพลายสำนักงานเช่าจำนวนมาก ที่จะเข้ามาเป็นคู่แข่งสำนักงานเช่าเดิมที่มีอยู่ในตลาด
มาถึงตรงนี้ จะเห็นได้ว่า นอกจากธุรกิจสำนักงานเช่า กำลังเจอความท้าทายจากวิกฤติโควิด 19 แล้ว
ในอนาคตยังจะเจอบททดสอบครั้งใหญ่ โดยเฉพาะสำนักงานที่จำเป็นต้องเปลี่ยนแปลงพื้นที่สำนักงาน เพื่อให้ได้ตามมาตรฐาน และความต้องการผู้เช่าที่เปลี่ยนไป
ก็น่าติดตามต่อไปว่า หลังสิ้นสุดวิกฤติโควิด 19 ในครั้งนี้
ธุรกิจสำนักงานเช่ารายใด จะมีผู้เช่ากลับมาใช้บริการ
หรือมีรายใด จะถูกปล่อยร้าง ไม่ต่างจากตอนที่อยู่ในวิกฤติเลย..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-